ระเบียบกรมทรัพย์สินทางปัญญาระเบียบกรมทรัพย์สินทางปัญญาว่าด้วยการจ่ายเงินสินบนรางวัลและค่าใช้จ่ายในการดำเนินงานพ.ศ. ๒๕๕๖ โดยที่กรมทรัพย์สินทางปัญญาเป็นเจ้าของรายได้เงินค่าปรับตามคำพิพากษาของศาลในฐานความผิดตามพระราชบัญญัติเครื่องหมายการค้าพ.ศ. ๒๕๓๔ และที่แก้ไขเพิ่มเติม ตามหนังสือสำนักงานศาลยุติธรรมด่วนที่สุด ที่ ศย๐๑๖/ว ๒๐๓ ลงวันที่ ๓๑ มีนาคม ๒๕๕๔จึงเห็นสมควรกำหนดหลักเกณฑ์เกี่ยวกับการจ่ายเงินสินบนรางวัลและค่าใช้จ่ายในการดำเนินงานของกรมทรัพย์สินทางปัญญาจากเงินค่าปรับตามคำพิพากษาของศาลตามพระราชบัญญัติเครื่องหมายการค้าพ.ศ. ๒๕๓๔ และที่แก้ไขเพิ่มเติมเพื่อใช้เป็นแนวทางปฏิบัติในการจ่ายเงินสินบนรางวัลและค่าใช้จ่ายในการดำเนินงานและเป็นไปตามข้อบังคับกระทรวงการคลังว่าด้วยการจ่ายเงินสินบนรางวัลและค่าใช้จ่ายในการดำเนินงานพ.ศ. ๒๕๔๖ และที่แก้ไขเพิ่มเติม และประกาศกระทรวงการคลัง เรื่อง การกำหนดประเภทและอัตราการหักเงินค่าปรับก่อนนำส่งคลังลงวันที่ ๑๑ กุมภาพันธ์ พ.ศ. ๒๕๔๗เพื่อให้การจ่ายเงินสินบนเงินรางวัลและค่าใช้จ่ายในการดำเนินงานเป็นไปด้วยความเรียบร้อยและสอดคล้องกับข้อบังคับกระทรวงการคลังและประกาศกระทรวงการคลังดังกล่าว อาศัยอำนาจตามความในมาตรา ๓๒แห่งพระราชบัญญัติระเบียบบริหารราชการแผ่นดิน พ.ศ. ๒๕๓๔ซึ่งแก้ไขเพิ่มเติมโดยพระราชบัญญัติระเบียบบริหารราชการแผ่นดิน (ฉบับที่ ๕) พ.ศ.๒๕๔๕ และข้อ ๕.๑ของระเบียบกระทรวงการคลังว่าด้วยการจ่ายเงินสินบนรางวัลและค่าใช้จ่ายในการดำเนินงานพ.ศ. ๒๕๔๖ อธิบดีกรมทรัพย์สินทางปัญญาจึงวางระเบียบไว้ ดังต่อไปนี้ข้อ๑ ระเบียบนี้เรียกว่า ระเบียบกรมทรัพย์สินทางปัญญาว่าด้วยการจ่ายเงินสินบนรางวัลและค่าใช้จ่ายในการดำเนินงานพ.ศ. ๒๕๕๖ข้อ๒[๑] ระเบียบนี้ให้ใช้บังคับเมื่อพ้นกำหนดเก้าสิบวันนับแต่วันประกาศในราชกิจจานุเบกษาเป็นต้นไปหมวด ๑ข้อความทั่วไป ข้อ๓ ในระเบียบนี้ค่าปรับ หมายความว่าเงินที่กรมทรัพย์สินทางปัญญาได้รับตามคำพิพากษาของศาลตามพระราชบัญญัติเครื่องหมายการค้าพ.ศ. ๒๕๓๔ และที่แก้ไขเพิ่มเติมตามบัญชีรายชื่อกฎหมายที่อนุญาตให้หักเงินค่าปรับจากการกระทำผิดท้ายประกาศ เรื่องกำหนดประเภทและอัตราการหักเงินค่าปรับก่อนนำส่งคลัง ลงวันที่ ๑๑ กุมภาพันธ์ พ.ศ.๒๕๔๗เงินสินบน หมายความว่าเงินที่จ่ายให้แก่ผู้แจ้งความนำจับตามระเบียบนี้เงินรางวัล หมายความว่าเงินที่จ่ายให้แก่เจ้าหน้าที่ผู้จับตามระเบียบนี้ผู้แจ้งความนำจับ หมายความว่าบุคคลเดียวหรือหลายคนซึ่งนำเบาะแสหรือเค้าเงื่อนแห่งการกระทำความผิดมาแจ้งแก่ทางราชการโดยมีรายละเอียดเกี่ยวกับบุคคล สิ่งของ สถานที่ที่เกี่ยวข้องกับการกระทำความผิดจนสามารถนำไปสู่การจับกุมและลงโทษผู้กระทำความผิดได้ แต่ต้องมิใช่บุคคลตามข้อ ๕ค่าใช้จ่ายในการดำเนินงาน หมายความว่าค่าใช้จ่ายเกี่ยวกับการปฏิบัติงานตามอำนาจหน้าที่อันได้มาซึ่งเงินค่าปรับเจ้าหน้าที่ผู้จับ หมายความว่า(๑)พนักงานฝ่ายปกครองหรือตำรวจตามประมวลกฎหมายวิธีพิจารณาความอาญาซึ่งทำหน้าที่จับกุมผู้กระทำความผิดตามพระราชบัญญัติเครื่องหมายการค้า พ.ศ. ๒๕๓๔และที่แก้ไขเพิ่มเติม(๒)ข้าราชการ หรือเจ้าหน้าที่ผู้มีอำนาจดำเนินการตามกฎหมายในเรื่องนั้นซึ่งทำหน้าที่จับกุมหรือมีส่วนร่วมในการจับกุมผู้กระทำความผิดตามพระราชบัญญัติเครื่องหมายการค้าพ.ศ. ๒๕๓๔ และที่แก้ไขเพิ่มเติมอธิบดี หมายความว่า อธิบดีกรมทรัพย์สินทางปัญญาและให้หมายความรวมถึงผู้ซึ่งอธิบดีกรมทรัพย์สินทางปัญญามอบหมายด้วยข้อ๔ ระเบียบนี้มิใช่เป็นการโฆษณาให้คำมั่นแก่บุคคลใดตามกฎหมายแต่เป็นระเบียบที่วางไว้เพื่อเป็นหลักเกณฑ์ในการพิจารณาของทางราชการที่จะจ่ายเงินสินบนรางวัลให้แก่ผู้แจ้งความนำจับหรือเจ้าหน้าที่ของส่วนราชการซึ่งเป็นผู้ปฏิบัติงานตามอำนาจหน้าที่อันได้มาซึ่งเงินค่าปรับตามแต่จะเห็นสมควรเท่านั้นการพิจารณาของผู้มีอำนาจตามที่กำหนดในระเบียบนี้ถือเป็นเด็ดขาดผู้ใดจะนำไปฟ้องร้องเป็นคดีมิได้ข้อ๕ บุคคลดังต่อไปนี้ไม่มีสิทธิได้รับเงินสินบนตามระเบียบนี้(๑)พนักงานเจ้าหน้าที่ซึ่งปฏิบัติหน้าที่สืบสวน จับกุม ร้องทุกข์ กล่าวโทษหรือดำเนินคดีกับผู้กระทำความผิดตามพระราชบัญญัติเครื่องหมายการค้า พ.ศ. ๒๕๓๔และที่แก้ไขเพิ่มเติม หรือบุคคลที่มีอำนาจหรือหน้าที่เกี่ยวข้องกับการป้องปรามการละเมิดทรัพย์สินทางปัญญา(๒)ข้าราชการ พนักงานราชการ และลูกจ้างกรมทรัพย์สินทางปัญญา กระทรวงพาณิชย์(๓)กรรมการ อนุกรรมการ ตามพระราชบัญญัติเครื่องหมายการค้า พ.ศ. ๒๕๓๔และที่แก้ไขเพิ่มเติม(๔)เจ้าของเครื่องหมายการค้า ตลอดจนพนักงาน ลูกจ้าง หรือตัวแทนของบุคคลดังกล่าว(๕)ผู้กระทำความผิดหรือมีส่วนร่วมในการกระทำความผิดข้อ๖ เงินสินบนรางวัลตามระเบียบนี้ให้ตกทอดไปยังทายาทของผู้มีสิทธิรับเงินสินบนรางวัลได้โดยดำเนินการตามแบบสร. ๐๕ ท้ายระเบียบนี้หมวด ๒การแจ้งความนำจับ ข้อ๗ ผู้รับแจ้งความนำจับตามระเบียบนี้ได้แก่(๑)อธิบดี(๒)พนักงานสอบสวนหรือเจ้าพนักงานตำรวจซึ่งมีหน้าที่สืบสวนจับกุมที่มียศตั้งแต่ร้อยตำรวจตรีขึ้นไป(๓)เจ้าหน้าที่คดีพิเศษ หรือพนักงานสอบสวนคดีพิเศษ กรมสอบสวนคดีพิเศษข้อ๘ การแจ้งความนำจับซึ่งจะมีสิทธิยื่นขอรับเงินสินบนตามระเบียบนี้ผู้แจ้งความนำจับต้องดำเนินการ ดังต่อไปนี้(๑)ทำเป็นหนังสือลงลายมือชื่อผู้แจ้งความนำจับ โดยระบุ ชื่อ สกุลที่อยู่จริงที่สามารถติดต่อได้ ให้ผู้รับแจ้งความนำจับทราบ ทั้งนี้ให้มาแจ้งต่อผู้รับแจ้งความนำจับตามข้อ ๗ (๑) ตามแบบ สร. ๐๑ ท้ายระเบียบนี้หรือลงบันทึกประจำวันไว้ที่ที่ทำการของเจ้าพนักงานตามข้อ ๗ (๒)หรือดำเนินการตามหนังสือรับแจ้งความของเจ้าพนักงานตามข้อ ๗ (๓)(๒)หนังสือแจ้งความนำจับตาม (๑) จะต้องระบุข้อเท็จจริงหรือรายละเอียดอย่างน้อยดังต่อไปนี้(๒.๑)รายละเอียดเกี่ยวกับการกระทำความผิด สถานที่เกิดเหตุ วัน เวลาที่เกิดเหตุบุคคลและสิ่งของที่เกี่ยวข้องกับการกระทำความผิด(๒.๒)ลักษณะเบาะแสหรือเค้าเงื่อนที่เป็นประโยชน์จนนำไปสู่การจับกุมและลงโทษผู้กระทำความผิดได้ ทั้งนี้จะต้องไม่เป็นสิ่งที่เจ้าหน้าที่ผู้มีอำนาจหน้าที่มีข้อมูลรายละเอียดอยู่แล้วหรือเป็นข้อมูลรายละเอียดที่ทราบได้โดยทั่วไปตามสื่อต่าง ๆ ก่อนวัน เวลาที่แจ้งความนำจับข้อ๙ เมื่อได้รับแจ้งความนำจับให้ผู้รับแจ้งความนำจับส่งหลักฐานการรับแจ้งความนำจับให้ผู้ที่เกี่ยวข้องดำเนินการต่อไปพร้อมกับจัดทำสำเนารับรองความถูกต้องมอบให้ผู้แจ้งความนำจับเก็บไว้เป็นหลักฐานเพื่อขอรับเงินสินบนหมวด ๓การขอรับเงินสินบนรางวัล ข้อ๑๐ เมื่อศาลได้มีคำพิพากษาถึงที่สุดและมีการชำระเงินค่าปรับต่อศาลแล้วให้ผู้แจ้งความนำจับหรือเจ้าหน้าที่ผู้จับยื่นคำขอรับเงินสินบนหรือเงินรางวัลต่ออธิบดี หรือผู้อำนวยการสำนักป้องปรามการละเมิดทรัพย์สินทางปัญญาภายในสี่ปีนับแต่วันที่ศาลได้มีคำพิพากษาถึงที่สุดข้อ๑๑ คำขอรับเงินสินบนรางวัลให้จัดทำตามแบบ สร. ๐๒ หรือแบบ สร. ๐๓ ท้ายระเบียบนี้ แล้วแต่กรณีพร้อมยื่นเอกสารหลักฐาน ดังต่อไปนี้(๑)สำเนาหนังสือรับแจ้งความนำจับ สำเนาบันทึกประจำวันหรือสำเนาหนังสือรับแจ้งความนำจับของกรมสอบสวนคดีพิเศษ แล้วแต่กรณีพร้อมรับรองสำเนาถูกต้องจากผู้รับแจ้งความนำจับหรือหัวหน้าส่วนราชการที่รับแจ้งความนำจับ(๒)สำเนาทะเบียนบ้าน พร้อมรับรองสำเนาถูกต้อง(๓)สำเนาบัตรประจำตัวประชาชน หรือสำเนาบัตรประจำตัวพนักงานเจ้าหน้าที่หรือสำเนาบัตรประจำตัวเจ้าหน้าที่ของรัฐหรือบัตรประจำตัวอื่นที่หน่วยงานของรัฐออกให้ที่มีภาพถ่ายและหมายเลขประจำตัวประชาชนพร้อมรับรองสำเนาถูกต้อง(๔)สำเนาบันทึกการจับกุมผู้ต้องหาที่เกี่ยวกับการกระทำความผิด(๕)สำเนาคำพิพากษาคดีถึงที่สุด และหนังสือรับรองของศาลว่าคดีถึงที่สุดแล้ว(๖)หนังสือมอบฉันทะให้รับเงินสินบนหรือเงินรางวัล (ถ้ามี)(๗)หลักฐานการเป็นทายาทโดยธรรมหรือผู้จัดการมรดก (ถ้ามี)(๘)เอกสารอื่น ๆ (ถ้ามี)ผู้ขอรับเงินสินบนให้ใช้หลักฐานตาม(๑) (๒) (๓) (๕) (๖) (๗) และ (๘)ผู้ขอรับเงินรางวัลให้ใช้หลักฐานตาม(๒) (๓) (๔) (๕) (๖) (๗) และ (๘)ข้อ๑๒ ให้เจ้าหน้าที่สำนักป้องปรามการละเมิดทรัพย์สินทางปัญญาซึ่งเป็นผู้รับคำขอรับเงินสินบนรางวัลทำการตรวจสอบเอกสารหลักฐานการขอรับเงินตามข้อ๑๑ หากเห็นว่าครบถ้วนถูกต้องให้เสนออธิบดีดำเนินการขอรับเงินรางวัลค่าปรับจากสำนักงานศาลยุติธรรมและเมื่อได้รับเงินค่าปรับจากศาลแล้ว ให้เจ้าหน้าที่ดังกล่าวเสนอผู้มีอำนาจตามข้อ๑๙ เพื่อพิจารณาอนุมัติจ่ายเงินสินบนรางวัลต่อไปหากเจ้าหน้าที่ตามวรรคหนึ่งพิจารณาแล้วเห็นว่าเอกสารหลักฐานการขอรับเงินไม่ครบถ้วนถูกต้องให้เจ้าหน้าที่แจ้งเป็นหนังสือส่งไปรษณีย์ลงทะเบียนตอบรับเพื่อให้ผู้แจ้งความนำจับหรือเจ้าหน้าที่ผู้จับดำเนินการแก้ไขให้ถูกต้องพร้อมนำส่งหลักฐานต่อเจ้าหน้าที่ภายในเก้าสิบวันนับแต่วันที่ได้รับแจ้งจากเจ้าหน้าที่และหากไม่ดำเนินการให้แล้วเสร็จภายในกำหนดเวลาดังกล่าว ถือว่าผู้แจ้งความนำจับหรือเจ้าหน้าที่ผู้จับสละสิทธิที่จะขอรับเงินสินบนรางวัลและให้เงินสินบนรางวัลตกเป็นรายได้ของแผ่นดินต่อไปเมื่อผู้มีอำนาจตามข้อ๑๙ ได้อนุมัติการสั่งจ่ายเงินสินบนรางวัลแล้ว ให้เจ้าหน้าที่ฝ่ายการเงิน กลุ่มบริหารงานคลังสำนักบริหารกลาง แจ้งผู้แจ้งความนำจับหรือเจ้าหน้าที่ผู้จับเป็นหนังสือส่งไปรษณีย์ลงทะเบียนตอบรับหรือแจ้งโดยวิธีอื่นที่อธิบดีกำหนดและให้ผู้แจ้งความนำจับหรือเจ้าหน้าที่ผู้จับมาแสดงตนเพื่อขอรับเงินสินบนรางวัลต่อฝ่ายการเงินกลุ่มบริหารงานคลัง สำนักบริหารกลาง ภายในเก้าสิบวันนับแต่วันที่ได้รับแจ้งจากเจ้าหน้าที่และหากไม่มารับเงินสินบนรางวัลภายในกำหนดเวลาดังกล่าวถือว่าผู้แจ้งความนำจับหรือเจ้าหน้าที่ผู้จับสละสิทธิที่จะขอรับเงินสินบนรางวัลและให้เงินสินบนรางวัลตกเป็นรายได้ของแผ่นดินต่อไปข้อ๑๓ ผู้แจ้งความนำจับหรือเจ้าหน้าที่ผู้จับจะมอบอำนาจเป็นหนังสือให้บุคคลอื่นเป็นผู้รับเงินสินบนหรือเงินรางวัลแทนก็ได้ตามแบบ สร. ๐๔ ท้ายระเบียบนี้หมวด ๔การจ่ายเงินสินบนรางวัลและค่าใช้จ่ายในการดำเนินงาน ข้อ๑๔ เงินค่าปรับที่ได้รับจากศาลยุติธรรมให้จ่ายเป็นเงินสินบนรางวัล และค่าใช้จ่ายในการดำเนินงาน ดังนี้(๑)จำนวนสามในสี่ส่วน ให้นำไปจ่ายเป็นเงินสินบนหนึ่งส่วนและเงินรางวัลสองส่วนในกรณีที่ไม่ต้องจ่ายเงินสินบนให้รวมจ่ายเป็นเงินรางวัลทั้งสามส่วน(๒)จำนวนที่เหลืออีกหนึ่งส่วนให้นำไปจ่ายเป็นค่าใช้จ่ายในการดำเนินงานข้อ๑๕ การจ่ายเงินสินบน ให้จ่ายแก่ผู้แจ้งความนำจับที่มีสิทธิได้รับเงินสินบนกรณีที่มีผู้แจ้งความนำจับหลายคนให้ถือว่าผู้แจ้งความนำจับก่อนเป็นผู้มีสิทธิได้รับเงินสินบนแต่ถ้ามีผู้แจ้งความนำจับหลายคนพร้อมกัน ให้แบ่งจ่ายเงินสินบนในอัตราเท่ากันทุกคนข้อ๑๖ การจ่ายเงินรางวัลตามข้อ ๑๔ให้ดำเนินการตามหลักเกณฑ์และวิธีการ ดังนี้(๑)กรณีเจ้าหน้าที่ตำรวจหรือเจ้าหน้าที่กรมสอบสวนคดีพิเศษหรือกรณีเจ้าหน้าที่ตำรวจและเจ้าหน้าที่กรมสอบสวนคดีพิเศษร่วมทำการจับกุมผู้กระทำความผิดให้จ่ายเงินรางวัลตามรายชื่อที่ปรากฏในบันทึกการจับกุมในกรณีที่มีหลายคนให้ได้รับคนละเท่า ๆ กัน เว้นแต่ในกรณีที่ผู้จับกุมคนใดคนหนึ่งสละสิทธิไม่ขอรับเงินรางวัลให้นำส่วนของผู้ที่สละสิทธิมาเฉลี่ยให้ผู้จับคนอื่น ๆ คนละเท่า ๆ กัน(๒)กรณีเจ้าหน้าที่ตำรวจหรือเจ้าหน้าที่กรมสอบสวนคดีพิเศษร่วมกับเจ้าหน้าที่กรมทรัพย์สินทางปัญญาทำการจับกุมผู้กระทำความผิดการแบ่งเงินรางวัลให้แบ่ง ดังนี้(ก)ให้จ่าย ๑ ใน ๔ของเงินรางวัลให้แก่เจ้าหน้าที่กรมทรัพย์สินทางปัญญาซึ่งทำการจับกุมร่วมทำการจับกุมหรือช่วยเหลือเจ้าหน้าที่อันเป็นประโยชน์โดยตรงเกี่ยวกับการจับกุม(ข)ให้จ่าย ๓ ใน ๔ ของเงินรางวัลให้แก่เจ้าหน้าที่ตำรวจหรือเจ้าหน้าที่กรมสอบสวนคดีพิเศษตามรายชื่อที่ปรากฏในบันทึกการจับกุมในกรณีที่มีหลายคนให้ได้รับคนละเท่า ๆ กันเว้นแต่ในกรณีที่ผู้จับกุมคนใดคนหนึ่งสละสิทธิไม่ขอรับเงินรางวัลให้นำส่วนของผู้ที่สละสิทธิมาเฉลี่ยให้ผู้จับคนอื่น ๆ คนละเท่า ๆ กัน(๓)กรณีเจ้าหน้าที่ตำรวจ เจ้าหน้าที่กรมสอบสวนคดีพิเศษและเจ้าหน้าที่กรมทรัพย์สินทางปัญญาร่วมทำการจับกุมผู้กระทำความผิดการแบ่งเงินรางวัลให้แบ่ง ดังนี้(ก)ให้จ่าย ๑ ใน ๔ของเงินรางวัลให้แก่เจ้าหน้าที่กรมทรัพย์สินทางปัญญาซึ่งทำการจับกุมร่วมทำการจับกุมหรือช่วยเหลือเจ้าหน้าที่อันเป็นประโยชน์โดยตรงเกี่ยวกับการจับกุม(ข)ให้จ่าย ๓ ใน ๔ของเงินรางวัลให้แก่เจ้าหน้าที่ตำรวจและเจ้าหน้าที่กรมสอบสวนคดีพิเศษตามรายชื่อที่ปรากฏในบันทึกการจับกุมในกรณีที่มีหลายคนให้ได้รับคนละเท่า ๆ กัน เว้นแต่ในกรณีที่ผู้จับกุมคนใดคนหนึ่งสละสิทธิไม่ขอรับเงินรางวัลให้นำส่วนของผู้ที่สละสิทธิมาเฉลี่ยให้ผู้จับคนอื่น ๆ คนละเท่า ๆ กันข้อ๑๗ เงินรางวัลที่เจ้าหน้าที่กรมทรัพย์สินทางปัญญาได้รับตามข้อ๑๖ ให้จัดสรรแก่เจ้าหน้าที่กรมทรัพย์สินทางปัญญาในสำนักหรือกองต่าง ๆโดยให้อธิบดีแบ่งตามสัดส่วนของการมีส่วนร่วมในการปฏิบัติงานข้อ๑๘ ค่าใช้จ่ายในการดำเนินงานของกรมทรัพย์สินทางปัญญาตามข้อ๑๔ (๒)ให้นำไปจ่ายหรือก่อหนี้ผูกพันเพื่อเป็นค่าใช้จ่ายเกี่ยวกับการปฏิบัติงานตามอำนาจหน้าที่อันได้มาซึ่งเงินค่าปรับนั้นได้ตามความจำเป็นโดยประหยัดตามงบรายจ่ายดังต่อไปนี้(๑)งบบุคลากร ยกเว้นรายจ่ายประเภทเงินเดือนและค่าจ้างประจำ(๒)งบดำเนินงาน(๓)งบลงทุนการจ่ายหรือก่อหนี้ผูกพันเพื่อเป็นค่าใช้จ่ายในการดำเนินงานตามวรรคหนึ่งให้เป็นไปตามหลักเกณฑ์ที่กรมทรัพย์สินทางปัญญาประกาศกำหนดข้อ๑๙ ให้อธิบดีมีอำนาจสั่งจ่ายเงินสินบนรางวัลและค่าใช้จ่ายในการดำเนินงานหมวด ๕การเก็บรักษาเงินและการนำเงินส่งคลัง ข้อ๒๐ เงินค่าปรับที่ได้รับจากศาลยุติธรรมตามข้อ๑๔ ให้นำฝากไว้ที่กรมบัญชีกลางโดยเปิดบัญชีแยกต่างหากจากบัญชีเงินฝากอื่นดังต่อไปนี้(๑)จำนวนสามในสี่ส่วน ให้เปิดบัญชีเงินฝาก ณ กรมบัญชีกลาง ชื่อบัญชี บัญชีเงินฝากเงินสินบนรางวัลของกรมทรัพย์สินทางปัญญา เพื่อนำไปจ่ายเป็นเงินสินบนรางวัล(๒)จำนวนหนึ่งส่วน ให้เปิดบัญชีเงินฝาก ณ กรมบัญชีกลาง ชื่อบัญชี บัญชีเงินฝากกองทุนค่าใช้จ่ายในการดำเนินงานของกรมทรัพย์สินทางปัญญา เพื่อนำไปจ่ายเป็นเงินค่าใช้จ่ายในการดำเนินงานข้อ๒๑ ค่าปรับส่วนที่เหลือจ่ายจากข้อ ๑๔ให้นำส่งคลังเป็นรายได้แผ่นดินข้อ๒๒ ให้กรมทรัพย์สินทางปัญญารายงานผลการใช้จ่ายเงินสินบนรางวัลและค่าใช้จ่ายในการดำเนินงานให้กระทรวงการคลังทราบทุกวันทำการสุดท้ายของเดือนมีนาคมและเดือนกันยายนของทุกปีข้อ๒๓ การบัญชีให้ถือตามระบบบัญชีของส่วนราชการและเมื่อปิดบัญชีประจำปีแล้วให้ส่งงบการเงินไปให้สำนักงานการตรวจเงินแผ่นดินเพื่อตรวจสอบและรับรองภายในเก้าสิบวันนับแต่วันสิ้นปีงบประมาณเมื่อสำนักงานการตรวจเงินแผ่นดินได้ตรวจสอบรับรองงบการเงินแล้วให้ส่งงบการเงินที่รับรองแล้วให้กรมบัญชีกลางทราบภายในสามสิบวันนับแต่วันที่สำนักงานการตรวจเงินแผ่นดินได้รับรองงบการเงินข้อ๒๔ วิธีปฏิบัติเกี่ยวกับการรับเงินการเบิกเงิน การจ่ายเงิน การเก็บรักษาเงิน การนำเงินฝากคลัง การพัสดุหรือวิธีอื่นใดที่ไม่ได้กำหนดไว้ในระเบียบนี้ให้ถือปฏิบัติเช่นเดียวกับกรณีเงินงบประมาณรายจ่ายข้อ๒๕ ให้กลุ่มตรวจสอบภายในดำเนินการตรวจสอบเกี่ยวกับการเงินการบัญชี และการพัสดุตามระเบียบนี้แล้วรายงานให้กรมทรัพย์สินทางปัญญาทราบอย่างน้อยปีละหนึ่งครั้งข้อ๒๖ วิธีปฏิบัติเกี่ยวกับการรับเงินการเบิกเงิน การจ่ายเงิน การเก็บรักษาเงิน การนำเงินฝากคลัง การพัสดุหรือวิธีปฏิบัติที่ไม่ได้กำหนดไว้ในระเบียบนี้ให้ถือปฏิบัติตามข้อบังคับกระทรวงการคลังว่าด้วยการหักเงินค่าปรับก่อนนำส่งคลังพ.ศ. ๒๕๔๖ และฉบับที่ ๒ พ.ศ. ๒๕๔๗ และที่มีการแก้ไขเพิ่มเติมข้อ๒๗ ให้อธิบดีเป็นผู้รักษาการตามระเบียบนี้และมีอำนาจตีความและวินิจฉัยปัญหาเกี่ยวกับการปฏิบัติตามระเบียบนี้คำวินิจฉัยของอธิบดีเป็นที่สุดข้อ๒๘ ให้บรรดาคดีที่ศาลได้มีคำพิพากษาถึงที่สิ้นสุดตั้งแต่วันที่ ๓๑ มีนาคม ๒๕๕๔ เป็นต้นไป สามารถยื่นคำขอรับเงินสินบนรางวัลตามระเบียบนี้ได้ประกาศ ณ วันที่ ๓๐กันยายน พ.ศ. ๒๕๕๖ปัจฉิมา ธนสันติอธิบดีกรมทรัพย์สินทางปัญญา[เอกสารแนบท้าย]๑.ใบแจ้งความนำจับตามระเบียบกรมทรัพย์สินทางปัญญา ว่าด้วยการจ่ายเงินสินบนรางวัลและค่าใช้จ่ายในการดำเนินงานพ.ศ. ๒๕๕๖ (แบบ สร. ๐๑)๒.แบบคำขอรับเงินสินบนตามระเบียบกรมทรัพย์สินทางปัญญา ว่าด้วยการจ่ายเงินสินบนรางวัลและค่าใช้จ่ายในการดำเนินงานพ.ศ. ๒๕๕๖ (แบบ สร. ๐๒)๓.บันทึกการรับรองผลคดี๔.แบบคำขอรับเงินรางวัลตามระเบียบกรมทรัพย์สินทางปัญญา ว่าด้วยการจ่ายเงินสินบนรางวัลและค่าใช้จ่ายในการดำเนินงานพ.ศ. ๒๕๕๖ (แบบ สร. ๐๓)๕.บันทึกการรับรองผลคดี๖.แบบคำขอรับเงินสินบนรางวัล (กรณีมอบฉันทะรับเงินสินบนรางวัล)ตามระเบียบกรมทรัพย์สินทางปัญญาว่าด้วยการจ่ายเงินสินบนรางวัลและค่าใช้จ่ายในการดำเนินงานพ.ศ. ๒๕๕๖ (แบบ สร. ๐๔)๗.แบบคำขอรับเงินสินบนรางวัล (กรณีผู้แจ้งความนำจับหรือเจ้าหน้าที่ผู้จับถึงแก่กรรม) ตามระเบียบกรมทรัพย์สินทางปัญญา ว่าด้วยการจ่ายเงินสินบนรางวัลและค่าใช้จ่ายในการดำเนินงานพ.ศ. ๒๕๕๖ (แบบ สร. ๐๕)(ดูข้อมูลจากภาพกฎหมาย)ปริยานุช/ผู้จัดทำ๑๘ พฤศจิกายน ๒๕๕๖โชติกานต์/ผู้ตรวจ๒๖ พฤศจิกายน ๒๕๕๖[๑] ราชกิจจานุเบกษาเล่ม ๑๓๐/ตอนพิเศษ ๑๕๗ ง/หน้า ๓๑/๑๓ พฤศจิกายน ๒๕๕๖